《和元叔秋怀》
宋代·李正民

陇头飞浮云，山色时隐蔽。曦驭转层霄，渐减炎歊炽。

商飙折蒲苇，清露泣兰蕙。梁燕话归期，塞鸿怀远志。

畸人感物化，阅世如梦寐。滴阶闻雨声，嚼蜡忘世味。

故园久离阻，浩荡起归意。高咏秋兴篇，安仁有佳思。

自怜守幽独，壮怀日憔悴。聊撷秋菊英，衔杯玩浮世。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。